BRATISLAVA 19. apríla (SITA) - Predseda hornej komory francúzskeho parlamentu Christian Poncelet sa nestretne s budúcim prezidentom Ivanom Gašparovičom, ako bolo plánované. O zmene programu informovalo agentúru SITA francúzske veľvyslanectvo. Dôvodom je nedostatok času delegácie Senátu.
Poncelet príde v utorok na dvojdňovú oficiálnu návštevu spolu s troma senátormi. Prijme ho prezident Rudolf Schuster, bude rokovať s premiérom Mikulášom Dzurindom, ministrom zahraničných vecí Eduardom Kukanom, predsedom Národnej rady Pavlom Hrušovským, poslancami zahraničného a integračného výboru NR SR. Francúzski senátori budú hovoriť aj so samosprávou - v Bratislave s primárom Andrejom Ďurkovským, v Trnave so Štefanom Bošnákom. Navštívia tiež stavbu automobilového závodu PSA Peugeot Citroën.